A **Magyar Állatorvosok Világszervezete** 2019. április 12-13. között tartotta meg a tavaszi konferenciáját. A rendezés joga most a kárpátaljai régiót illette meg. A nemzetközi szakmai összejövetel során a hétvégét festői környezetben, az Ungvár közelében található Turjavágás melletti **Voevodyno** nevű üdülőfaluban tölthettük el. A tavaszi konferenciánk népszerű volt a tagok körében, ugyanis több mint 200 résztvevője volt a hétvégének.

Pénteken, a plenáris napon **Paládi Attila**, kárpátaljai kollégáink általános iskolás fia énekkel és hegedűvel nyitotta meg a konferenciát. Ezután szervezetünk elnöke **Szieberth István** köszöntötte a hallgatóságot. A megnyitó után **Sótonyi Péter** alelnök úr, a budapesti Állatorvostudományi Egyetem rektora tartott egy színvonalas bemutatót egyetemünk tervezett felújításáról. Bemutatásra kerültek a megújuló épületek, illetve az újonnan épülő laboratóriumok, aula, illetve az új kollégium látványterve is.

Rektor úr után **Sikó-Barabási Sándor**, romániai régióelnök ismertette az állatorvosok és a hatóságok együttműködését, ugyanis számos szituációban kerülhet sor arra, hogy szükség van a két fél közös munkájára. A kávészünet után **Lukács Zoltán** mutatta be, hogy milyen vérszívó vektorokkal találkozhatunk a kis-, illetve a nagyállat praxisban, valamint, hogy milyen betegségeket terjesztenek. Említésre kerültek a kullancsok, a bolhák, illetve egyéb köztigazdák által közvetített kórképekről, diagnosztizálásukról és az ellenük való védekezési módokról is volt szó. A parazitózisokat a szerológiai vizsgálatok követték, ugyanis **Dénes Béla** a lelet-értékelések buktatóit ismertette a hallgatóság számára. A nap utolsó előadója **Takács Noémi**, a Pannon Lógyógyászati és Rehabilitációs Szolgálat munkatársa volt. Noémi bemutatta, hogyan és miből alakította ki, építette föl ezt az állatorvosi komplexumot Hevesi Ákos. Megtudhattuk hogyan lett egy alapfelszereléssel rendelkező állatorvos praxisából kitartó és hosszú éveken át tartó fáradtságos munka eredménye egy kelet-közép-európai szinten is kimagasló lovas- és kisállat praxis.

A szakmai előadásokat ebéd követte, majd lehetőség nyílt szabadprogram keretében felfedezni a szállás csodálatos környezetét egy kellemes délutáni túra során. Ez alatt a szervezet elnökségi tagjai az őszi tisztújítás munkálatait készítettek elő egy rendkívüli ülés során. A péntek esti vacsora hagyományosan élőzenével kísért kulturális esemény volt. A kellemes zenei aláfestés mellett lehetőség nyílt kötetlen beszélgetésekre. Hallgatók és állatorvosok a generációs különbségek nélkül sztorizgattak a finom falatok mellett. Amint a vacsora elfogyott, a beszélgetés helyét a hajnalig tartó tánc vette át.

Másnap reggel a résztvevők érdeklődésüknek megfelelően két csapatra oszlottak. A haszonállat szekcióban az első előadás az immunizálás egyik alappilléréről, a haszonállattartó telepeken alkalmazható telepspecifikus vakcinákról szólt, **Kulcsár Gábor** tolmácsolásában. A sort **Magyar Tibor** folytatta a sertéspastorellózis kutatás újabb eredményeinek bemutatásával. Ezt követően a programban az igen aktuális afrikai sertéspestis kárpátaljai járvány lefolyásáról tartott volna **Simon Gyula** előadást. Az ukrajnai kollégáinkat azonban arra a napra az ukrán állategészségügyi hatóság máshová rendelte. Helyette Abonyi Tamás rögtönzött egy igen informatív előadást a járvány jelenlegi európai helyzetéről. A kávészünet után **Thuma Ákos** naprakész információkat osztott meg velünk a baromfiállományokat érintő fertőző betegségekkel kapcsolatban. Friss, jelenlegi állapotokat ismertetett például a madárinfluenzáról.

Ezután a szarvasmarhákkal kapcsolatos témák következtek. **Jurkovich Viktor** az állományszintű metabolikus problémákat ismertette gyakorlati szemmel. Felhívta a figyelmet a szubklinikai esetek diagnosztizálásának fontosságára is, illetve esetbemutatással javaslatokat tett a problémák megoldására. A hétvége utolsó előadója **Szelényi Zoltán**, magyarországi régióelnök volt. Egy gyors elméleti ismertetés után a legújabb, gyakorlatban is alkalmazott szaporodásbiológiai módszereket ismertette, gyakorlati tanácsokkal.

 Párhuzamosan a haszonállatszekció előadásaival a kisállat praxisban dolgozó kollegák sem maradtak érdekes előadások, témák nélkül szombaton. A reggelt **Psáder Roland** nyitotta a köhögéssel járó kórképek ismertetésével. Esetbemutatókon alapuló előadásában nagy hangsúlyt fektetett a betegségek elkülönítésére, valamint a kiegészítő vizsgálatok fontosságára. **Arany-Tóth Attila** a felső légúti elváltozásokat ismertette radiológus szemmel. A kávészünet után **Sebestyén Zsolt** a csonttörésekről, valamint azok konzervatív és műtéti kezeléséről tartott előadást, majd a nem fertőző eredetű agyvelőgyulladások kóroktanáról beszélt. A kisállatos szekció utolsó előadója, **Szaniszló Ferenc** az őssejt terápia gyakorlati alkalmazásának lehetőségeiről tartott előadást. A közös ebéd után elbúcsúztunk az ismerősöktől, a hétvégétől, illetve Ukrajnától.

Az eltelt 2 nap mind kulturális mind pedig szakmai szempontból rendkívül tartalmasra és eseménydúsra sikerült. Ezúton is köszönjük **Balla László,** az ukrajnai régióelnök úr, valamint a **MÁVSZ** szervezési munkáját, illetve köszönjük a támogatók felajánlásait. A konferencia helyi szervezői és az elnökségi tagok több hónapos munkájának eredményeképpen egy rendkívül magas színvonalú, szakmailag kiemelkedő rendezvényen vehettünk részt a hétvége folyamán.

A **MÁVSZ** soron következő konferenciáját tisztújítással egybekötve 2019. október 18-19. között rendezi meg Budapesten. Várunk mindenkit!

Budapest, 2019. május 16.

**Moldován Panna**

Magyar Állatorvosok Világszervezete

Hallgatói Tagozat elnöke